Ny biografi: Helge Jordal forteller om hemmelig forhold med Nini Stoltenberg
Det er tidligere BT-journalist og forfatter Truls Synnestvedt som nå kommer med den autoriserte biografien om Helge Jordal «Å, i hælvete!». Det var avisen Bergens Tidende som først omtalte de nye opplysningene. I boken, som VG har fått tilgang til utdrag fra, heter det: Helge tenker på Nini som en kjæreste. I dag smiler han stille over at han i 1986 ofte gikk rett fra møter med Jens Stoltenberg til møter med hans søster. – Det var Jordal som selv brakte opp disse opplysningene. Jeg visste ikke noe om det, sier forfatter Truls Synnestvedt til VG. – Det er jo et spørsmål om hva som definerer en kjæreste, sier Jordal selv overfor VG. – Nini hadde mange flotte sider som sjeldent har kommet frem i mediene. Hun var begavet, smart og vakker, og det var grunnen til at mange menn ble betatt av henne, sier Jordal. Nini Stoltenberg, søsteren til tidligere statsminister Jens Stoltenberg døde av hjertesvikt i 2014. I 20-årene studerte hun jus, og jobbet blant annet i TV3 og som innspillingsleder i Dagsrevyen på NRK. Hennes liv i offentligheten ble likevel en sterk motsetning til brorens. For mens Jens Stoltenberg ble valgt til å lede landet, sto Nini Stoltenberg i 2001 frem som heroinist. Siden var hun et ansikt og en tydelig stemme for narkomane i Norge.Forholdet oppsto i 1986 da Jordal, som den gang var 40 år, møtte den da 23 år gamle Nini Stoltenberg. Nini jobbet på det tidspunktet i NRK. Jordal var med i et offentlig mannsrolleutvalg, noe statsminister Gro Harlem Brundtland hadde tatt initiativet til. Jens Stoltenberg var den gang AUF-leder og leder i utvalget. I boken skriver Synnestvedt om en tale Jens Stoltenberg holdt til Gro Harlem Brundtland, på hennes 70-års dag i 2009: – Helge Jordal og jeg reiste rundt på ganske mange sykepleierskoler og spurte de kvinnelige studentene ut om deres syn på menn. Jeg har aldri hatt det så gøy noen gang. Attpåtil betalt av staten, sa Stoltenberg. På det tidspunktet visste ikke Stoltenberg noe om forholdet mellom Jordal og lillesøsteren. Jordal sier selv at han ofte gikk rett fra møter med Jens til å møte Nini. – Nini var en fantastisk skjønn kvinne. Og avholdt. Vi var nære hverandre, sier Jordal i boken. De holdt kontakten i noen år skriver forfatteren i biografien. Så gled de fra hverandre. Jordal traff henne på Karl Johan flere år senere, da Nini var blitt heroinist. – Vi hilste hyggelig på hverandre, men jeg følte at hun ikke ønsket å dra meg inn i det miljøet hun da var i, sier Jordal.Nini Stoltenbergs far, Thorvald Stoltenberg, sier til VG at han visste om forholdet. – Jeg blandet meg ikke mye inn i Ninis kjærlighetsliv, men jeg var glad for at hun hadde forhold til så bra folk på den tiden. Ifølge faren, forsto Nini at han visste mye. – Hemmelighetene mellom oss holdt jeg for meg selv. Hun visste hun kunne stole meg på, sier han.
I en ny autorisert biografi kommer det frem at skuespiller Helge Jordal i skjul var sammen med Jens Stoltenbergs søster, Nini.